เสียงปืนสนั่น ลูกชายวิ่งขึ้นมาดู สุดช็อก! เห็นแม่จมกองเลือด พ่อพูดสั่งเสีย ก่อนฆ่าตัวตาม - ข่าวสด
หน้าแรก ทุกทิศทั่วไทย เสียงปืนสนั่น...
เสียงปืนสนั่น ลูกชายวิ่งขึ้นมาดู สุดช็อก! เห็นแม่จมกองเลือด พ่อพูดสั่งเสีย ก่อนฆ่าตัวตาม
วันที่ 16 มิถุนายน 2562 - 21:34 น.
วันที่ 16 มิ.ย. พ.ต.ท.แสงอรุณ ศรีโสม รองสารวัตร (สอบสวน) สภ.กระโพ จ.สุรินทร์ ได้รับแจ้งเหตุฆ่ากันตาย ที่บ้านพักควาญช้าง ที่บริเวณศูนย์คชศึกษา ต.กระโพ อ.ท่าตูม จ.สุรินทร์ จึงรุดไปตรวจสอบพร้อม พ.ต.ต.ณรงค์ คำบุญ สว.รักษาการแทน สวป. ตำรวจสายตรวจ และตำรวจฝ่ายสืบสวน
ที่เกิดเหตุเป็นบ้านไม้ยกพื้นสูง ใต้ถุนโล่ง จากการตรวจบนบ้านพบร่าง นางลัดดา จงใจงาม อายุ 40 ปี และ นายแสน จงใจงาม อายุ 41 ปี ซึ่งเป็นสามีและเป็นควาญช้าง นอนหายใจรวยรินอยู่ข้างกัน ทั้งคู่มีบาดแผลถูกยิงด้วยอาวุธปืนขนาด .38 เข้าตามร่างกาย อาการสาหัส เจ้าหน้าที่จึงเร่งนำตัวส่งโรงพยาบาล แต่เนื่องจากทั้งคู่อาการสาหัส ก่อนเสียชีวิตในเวลาต่อมา
จากการสอบถามลูกชายวัย 14 ปี เล่าว่า ตนมีพี่น้องด้วยกัน 3 คน โดยตนเป็นลูกคนที่ 2 ส่วนพี่และน้องพากันไปอาศัยอยู่กับตายาย ที่บ้านโนนตาลาน ซึ่งตนชอบเลี้ยงช้างจึงมาอยู่กับพ่อที่บ้านหลังดังกล่าว ก่อนเกิดเหตุขณะที่ตนกำลังเอาอาหารให้ช้างอยู่ จู่ๆ ก็ได้ยินเสียงปืนดังขึ้นมาจากบนบ้าน 2 นัด จึงวิ่งขึ้นไปบนบ้านก็เห็นพ่อพูดกับตนว่าให้ดูแลช้างทั้ง 4 เชือกให้ดีนะพ่อจะไม่อยู่แล้ว จากนั้นพ่อก็ยิงตัวเอง ตนทำอะไรไม่ถูก ช็อกกับเหตุการณ์ที่เกิดขึ้น จึงไปบอกเพื่อนบ้านแลให้แจ้งตำรวจมาช่วยเหลือดังกล่าว
จากการสอบถาม นายสมัย สร้อยแสง พ่อตา ทราบว่า ครอบครัวของลูกเขยถือว่าเป็นครอบครัวที่มีความเป็นอยู่ที่ดีพอสมควร ในครอบครัวมีช้างอยู่ 4 เชือก เลี้ยงไว้หารายได้เลี้ยงครอบครัว แต่ที่ตนสังเกตเห็นบ่อยครั้ง ในเรื่องความหึงหวงเมีย ไม่คิดว่าวันนี้ลูกเขยจะมาก่อเหตุและหาทางออกแบบนี้
เบื้องต้นเจ้าหน้าที่คาดว่าสาเหตุน่าจะมาจากความหึงหวง ที่ฝ่ายชายระแวงว่าภรรยาจะไปมีชายอื่น จนเกิดมีปากเสียงกัน จากนั้นฝ่ายชายได้ใช้อาวุธปืนยิงภรรยา ก่อนยิงตัวเองจนเสียชีวิตทั้งคู่ หลังจากนี้จึงส่งศพไปชันสูตร ก่อนมอบให้ญาตินำกลับไปบำเพ็ญกุศลตามประเพณีทางศาสนาต่อไป
บทความก่อนหน้านี้บุรีรัมย์ ฟอร์มโหดบุกถล่มการท่าเรือยึดจ่าฝูง – ฉลาม เขมือบกิเลนสบายเก็บชัย
บทความถัดไปหายจนแล้ว! หนุ่มรับจ้างดวงเฮง ถูกหวย รวย 6 ล้าน เฮลั่นในวันที่ชีวิตพลิก